b'\n_START_ARTICLE_\nReidar Waaler\n_START_SECTION_\nF\xc3\xb8rste verdenskrig\n_START_PARAGRAPH_\nVed utbruddet av f\xc3\xb8rste verdenskrig var Waaler i USA, der han drev forretninger. Waaler gikk i 1914 inn i USAs v\xc3\xa6pnede styrker. Han var f\xc3\xb8rst i New York National Guard f\xc3\xb8r han ble overf\xc3\xb8rt til h\xc3\xa6ren. I april 1918 ble han sendt med American Expeditionary Force til Europa. Waaler tjenestegjorde i 27. divisjons 105. maskingev\xc3\xa6rbataljon._NEWLINE_Waaler kjempet blant annet ved Ronssoy, der han ledet en maskingev\xc3\xa6ravdeling. Han utmerket seg under angrep p\xc3\xa5 Hindenburglinjen 27. september 1918 da han under kraftig fiendtlig ild tok seg inn i en brennende britisk tank og reddet ut mannskapet. For denne innsatsen ble han hedret med Medal of Honor, en utmerkelse han fikk overrakt av general John J. Pershing._NEWLINE_Etter at krigen var vunnet ledet Waaler an i seiersparaden for de hjemvendte soldater i New York. Waaler ble i 1935 utnevnt til oberst i USAs h\xc3\xa6r._NEWLINE_Han ble statsborger i USA i 1917.\n_START_SECTION_\nForretningsmann\n_START_PARAGRAPH_\nI det sivile liv var Waaler forretningsmann og var aktiv b\xc3\xa5de i Norge, USA og Europa. Han var en tid disponent for filialen det norske firmaet Baastad & Co. etablerte i New York. Waaler drev ogs\xc3\xa5 konfeksjonsfirma i Norge. Etter andre verdenskrig arbeidet Waaler i kontormaskinfirmaet Remington i USA og Europa. I 1950 ble han sjef i firmaets Europaavdeling med kontor i Paris.\n_START_SECTION_\nUtmerkelser\n_START_PARAGRAPH_\nWaaler ble tildelt en rekke milit\xc3\xa6re utmerkelser. I tillegg til Medal of Honor ble han dekorert med Victory Medal, de franske utmerkelsene M\xc3\xa9daille militaire og Croix de guerre med palme, den britiske Distinguished Conduct Medal og en montenegrinsk tapperhetsmedalje._NEWLINE_Waalers utmerkelser ble utstilt i Universitetets Myntkabinett i Oslo.'